આંદામાન-નિકોબાર દ્વીપસમૂહનાં મોટા ભાગનાં સ્થળોનાં નામો અંગ્રેજો સાથે સાંકળવામાં આવેલાં છે. અગાઉ જણાવવા પ્રમાણે આશરે નાના-મોટા ૩૦૦ ટાપુઓના આ ક્ષેત્રના પ્રત્યેક ટાપુઓનાં નામો, સેલ્યુલર જેલમાં, આ ભારતમાતાની પરાધીનતાની જંજીરો તોડવા સર્વ સ્વાર્પણ કરનાર એ મહાન સ્વાતંત્ર્યવીરોના નામોને તમામ દ્વીપો સાથે જોડવાં જોઈએ. સ્વરાજ તો ૧૯૪૭માં આપણે મેળવ્યું. પરંતુ આંદામાન-નિકોબાર ટાપુ પર જઈને, એ સ્વાતંત્ર્યવીરોને શ્રદ્ધાસુમન અર્પિત કરવાનું સર્વપ્રથમ શ્રેય, સ્વરાજના ત્રણ દાયકાઓ પછી, પૂર્વ પ્રધાનમંત્રી શ્રી મોરારજીભાઈ દેસાઈને ફાળે જાય છે ! એની નોંધ લેતાં એક તરફ અસહ્ય દર્દ અને બીજી તરફ પ્રસન્નતાનો ભાવ જાગે છે !